এত বড় ভূস্বামী ঘরের সন্তান হয়েও তিনি জনসাধারণের কাতারে নেমে এসেছিলেন এবং তাদের কল্যাণের জন্য আজীবন রাজনীতি করে গেছেন। তাঁরই উদ্যোগে বাংলার কৃষককে বাঁচানোর জন্য যুক্তবঙ্গে ঋণ শালিসী বিল পাস হয়েছিল। বাংলার মুসলমান জাগরণে ঢাকার নওয়াব পরিবারের মধ্যে নওয়াব সলিমুল্লাহর পর তাঁরই অবদান সমধিক। খাজা নাজিমুদ্দীন শেরে বাংলার পর যুক্তবঙ্গের মুসলিম লীগ মন্ত্রীসভার প্রধানমন্ত্রী হয়েছিলেন। পরবর্তীকালে তিনি পাকিস্তানের গভর্নর জেনারেল ও প্রধানমন্ত্রী হন। কর্মীদের প্রতি নাজিমুদ্দীন সাহেবের নজর ছিল খুব তীক্ষ্ণ। তাদের ভালমন্দের সব কিছুই তিনি খবর রাখার চেষ্টা করতেন। পাকিস্তান হবার পর আমার আব্বাকে একবার ঢাকা থেকে বদলী করে খুলনার এডিএম হিসেবে পাঠান হয়। এর পিছনে একটা কারণ ছিল। কাদের সর্দার নামে পুরনো ঢাকার একজন শক্তিশালী পঞ্চায়েত নেতাকে ঢাকার নওয়াবরা পুরনো শত্রুতার জের ধরে মামলা দিয়ে জেলে পাঠায়। এই কাদের সর্দার ছিলেন ফজলুল হকের গুণমুগ্ধ। তাঁর জামিনের জন্য স্বয়ং ফজলুল হক এসে আমার আব্বাকে অনুরোধ করেন। তাছাড়া কেসটা জামিনযোগ্যও ছিল। তিনি সেই হিসেবে কাদের সর্দারকে জামিন দিয়ে দেন। কিন্তু নওয়াবরা আমার আব্বার উপর ভীষণ চটে যান। তাঁরা খাজা নাজিমুদ্দীনকে প্রভাবিত করে আমার আব্বার বদলীর আয়োজন করেন। নাজিমুদ্দীন সাহেবের নিরেট সরলতার জন্য এটা সম্ভব হয়েছিল।